ka ka ka en ka ka ka en ka ka en en en en ka nl en ka en en hi ca en fr ka en ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka tr ka ka ka en ka en hbs_lat en ca en fr ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka hbs_lat en ca en fr ka ka ka ka ka ka ka ka ka ka ka ka ka ka ka ko ka ka ka ka ka ka ka ka ka ka ka ka ka ka ka ka ka ka ka hbs_lat en ca en fr ka ka ka ka ka ka ka ka ka ka ka ka en hbs_lat en ca en fr ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka en hbs_lat en ca en fr ka ka ka en ka ka ka ka en ka ka ka ka en ka ka cs ka en ka ka ka ka en ka ka ka ka en ka ka da ka en ka ka xmf hbs_lat en ca en fr ka ka ka ka ka ka ka ka ka ka ka ka ka ka ka ka ka ka ka hbs_lat en ca en fr ka ka ka ka ka ca ka ka ka sv ka ka ka en ka ka ka ka en ka ka ka ka sv ka ka ka ca ka ka ka ca ka ka ka ca ka ka ka ca ka ka ka sv ka ka ka ca ka ka ka ca ka ka ka ca ka ka ka ca ka ka ka ca ka ka ka ca ka ka ka ca ka en hbs_lat en ca en fr ka ka en ka ka ka ka ka ka ka ka ka ka ka ka hbs_lat en ca en fr ka ka ka ka ka ka ka ka ka ka ka ka ka ka ka hbs_lat en ca en fr ka ka ko ka ka ka ka ka ka ka en hbs_lat en ca en fr ka ka ko ka ka ka ka ka ka ka ka ka ka ka ka hbs_lat en ca en fr ka ka ko ka ka ka ka ka ka ka ka ka ka ka ka ka ka ka ka ka ka ka ka ka en ka ka ka hbs_lat en ca en fr ka ka ka el ka ka ka ka ka ka ka ka ka ka ka ka ka hbs_lat en ca en fr xmf ka ka ka ka ka ka ka ka ka ka ka ka ka ka ka en ka ka ka hbs_lat en ca en fr xmf ka ka ka ka ka ka ka ka ka ka ka ka ka ka ka en hbs_lat en ca en fr ka ka ko ka ka ka ka ka ka ka ka ka ka ka ka hbs_lat en en ka en en ka en en en en ka ka ka ka ka en en ka ka ka en en en en en en en ka en ka en ka en ka en ka en ka en ka en ka en en en en en
Would you like to react to this message? Create an account in a few clicks or log in to continue.
არმური - ლიტარენა, უფრო კი – ბიბლიოთეკა
Armuri - literary Arena, or library from Georgia (country)
Forum started: Sun 9 Nov 2008
Home   Portal   Register   Log in
არმური Armuri :: მთქმელი და გამგონებელი (ავტორები და ტექსტები) :: პოეტების ქვეყანა
Number of posts : 7134
Subject: ზურაბ ნარმანია    Sun Mar 27, 2011 10:11 pm
შური იძიოს ღმერთზე - გიჟს თუ მოუვა აზრად,
რადგან სამალავს მისას კარი არა აქვს არსად.
არა გინდოდეს, გარდა ყვავილების და… პურის -
ვეჭვ, არსებობდეს რამე, რომ ღირსი იყოს შურის,
სურვილს არა აქვს ფსკერი და მიზანს, შენდა ბედად,
როცა ეცდები, მისწვდე, შორდები უფრო მეტად.
სადღაც ცაა და სევდა, იქნებ, არც ღირდეს მართლა,
წუთის საქმეა, ჩემო, ჩვენი დღეების დათვლა.
ქოხი აიგე ზღვასთან - ხშირად მზის ჩასვლა ნახო,
მაშინ მიხვდები ქვეყნად, რაა ყველაზე ახლო:
- ბოლოც იქვე აქვს წერტილს, სად გაჩენაა მისი.
მერე ვისია ზეცა? - ვისი და არავისი!..
ზურაბ კოკის ძე ნარმანია დაიბადა 1955 წლის 20 იანვარს, ქალაქ თბილისში.
1981 წელს დაამთავრა თსუ აღმოსავლეთმცოდნეობის ფაკულტეტი.
პირველი პოეტური კრებული "უსაფეხურო კიბე" 1986 წელს გამოსცა "მერანში". 1992 წელს ამავე გამომცემლობამ დასტამბა ზურაბ ნარმანიას მიერ თარგმნილი აბდურახმან ავტორხანოვის "სტალინის სიკვდილის საიდუმლო", ხოლო 1998 წელს წიგნად გამოსცა ქართულად თარგმნილი მაქსიმილიან ვოლოშინის პოემა "კაენის გზით" (მატერიალური კულტურის ტრაგედია).
1983–2000 წლებში იყო ჟურნალ "ცისკრის" თანამშრომელი.
1998 წლის 7 მარტს დაჯილოვდა "ღირსების ორდენით", საქართველოს პრეზიდენტის ბრძანებულება # 132 (ჟურნალ „ცისკრის“ 150 წლის იუბილესთან დაკავშირებით — საქართველოს პრეზიდენტის ბრძანებულება გაზეთ „საქართველოს რესპუბლიკის“ 1998 წლის 15 მარტის ნომერში).
გარდაიცვალა 2000 წლის 12 აგვისტოს.
2001 წლის 17 იანვარს საქართველოს პატარა ზურაბ ნარმანია (ზურაბ ნარმანიას ძმისშვილი) მოევლინა.
* "უსაფეხურო კიბე", "მერანი", 1986
* "მფრინავი ჭიანჭველა", გამომცემელი: ჟურნალ "ცისკრის" რედაქცია, 2001
* აბდურახმან ავტორხანოვი – "სტალინის სიკვდილის საიდუმლო", "მერანი", 1992
* მაქსიმილიან ვოლოშინი – "კაენის გზით" (მატერიალური კულტურის ტრაგედია) (პოემა), "მერანი", 1998
* ზურა (ლიკა ქავჟარაძის პარტნიორი) – სატელევიზიო მუსიკალური ფილმი "სიყვარული, ივერია და...", კომპანია "ქართული ტელეფილმი", 1975 წ., რეჟისორი – ზაალ კაკაბაძე
ლიკა ქავჟარაძე და ზურაბ ნარმანია, სიმღერა "ზღაპარი სიყვარულისა"
კადრები ფილმიდან "საქართველო ივერია და.."
Last edited by Admin on Tue Mar 24, 2020 12:04 pm; edited 11 times in total
Number of posts : 7134
Subject: Re: ზურაბ ნარმანია    Sun Mar 27, 2011 10:31 pm
პირობითი ნაბეჭდი თაბახი: 2, 33
ანოტაცია - ახალგაზრდა პოეტის შინაგანი სამყარო მრავალმხრივი და ემოციებით აღსავსეა. მის ლექსებში ნათლად ჩანს სწრაფვა ადამიანის სულის კიდევ უფრო ამაღლებისა და გაკეთილშობილებისაკენ.
რედაქციისაგან: 20 იანვარს პოეტი ზურაბ ნარმანია 46 წლის გახდებოდა. ამ დღეს პოეტის გულშემატკივრები შეხვდებიან მისი ახალი წიგნით "მფრინავი ჭიანჭველა" . ამ პოემის დასრულებით ზურაბ ნარმანია თავს ვალმოხდილად მიიჩნევდა. გულდასაწყვეტი ის არის, რომ პოემის წიგნად გამოცემა მის ახლობელ-მეგობრებს მოუხდათ.
"ჯვარი მწვერვალთ მწვერვალია... კლდის ქიმიდან არწივი
აგდებს მართვეს, რომ საფრთხის წინ თოთო ფრთები გაშალოს,
რომ მის გულში ცის ხელმწიფის საღერღელი აშალოს
და ცასა და მიწას შორის ფრენით ზღვარი წაშალოს".
მშვენიერი სტრიქონებია, რომელთა მსგავსიც არაერთი შეგვხვდება ზურაბ ნარმანიას პოემაში.
იგი ღრუბელს ადევნებული კაცი იყო, რომელიც მალე თავადვე იქცა ღრუბლად. ასეა, ადამიანი თანდათან ან იმსგავსებს, ან ემსგავსება საკუთარ მიზანს. არანაკლებ მნიშვნელოვანია ისიც, რასაც გზადაგზა პოულობ კაცი, ვიდრე სანუკვარ მიზანს მიაღწევდე.
დასაწყისი მართლაც წარმატებული ჰქონდა - კინოროლი, პოპულარობა. თითქოს ნაპოვნი იყო მიზანიც და საშუალებაც, მაგრამ... მას სიტყვა ეძახდა! სიტყვა, რომელშიც უფლის ხმაა შენახული, რომელიც ხშირად გვავიწყებს ყველას და ყველაფერს, საკუთარ თავსაც კი! მიუხედავად ამისა, იგი არაფრით ჰგავდა იმ ქაღალდის კაცებს, ასე რომ მომრავლდნენ ჩვენს ლიტერატურულ საძმოში, დაეჭვებით რომ შემოგცქერიან და გამოწმებენ: "მცნობს?! - არ მცნობს?!" და, შესაბამისად, ეგრევე რომ მოირგებენ ან გენიალური ხელოვანის, ან მისი გენიალური მკვლელის ნიღაბს. ზურა ღია, უნიღბო კაცი იყო, ნაღდი კაცური საზომებით. ის, როგორც მისი "მფრინავი ჭიანჭველა" (პოემის სათაურია), ორ ფრთას შორის იყო გამოკიდული: ერთი - საუფლო, ზევით ეწეოდა, მეორე - ამსოფლიური კი ქვევით. სწორედ ამ ადამიანურ გაორებაშია მისი პიროვნების ხიბლი. ამ აღმაფრენა-დაცემაში სრულყოფენ ციდან მიწაზე გადმოსროლილნი საკუთარ თავს, ვიდრე არ დადგება ის გადამწყვეტი დღე, რომელიც მორწმუნე კაცისთვის არასოდეს თავდება.
პოემას წინ უძღვის ამონარიდი "დავითიანიდან". დავით გურამიშვილი ხომ ის განსაკუთრებული ბედის პოეტია, რომელმაც ჯოჯოხეთის თითქმის ყველა სკნელი აქვე, მიწაზე გაიარა და იობივით ერთხელაც არ დასცდენია ღვთის საყვედური. ზურაბ ნარმანიას პოემა რელიგიურ-მისტიკური ხასიათის ნაწარმოებადაა ჩაფიქრებული, რომელიც, ძველ ავტორთა დარად, ერთარსება სამებისა და ღვისმშობლისადმი მიმართვით იწყება. არაერთხელ გაიელვებს ბიბლიური ფრაგმენტები - შესაქმიდან დაწყებული, აპოკალიფსამდე. ძველ წინასწარმეტყველთა გვერდით ჩანან თანამედროვე ისტორიის მესაძირკვლენიც. და მაინც, - "ღმერთი, სამყარო, ადამიანი" - აი ტრიადა, რომელსაც დასტრიალებს ავტორის ფიქრი. ღვთის მიერ შექმნილ უზარმაზარ სამყაროში ღვთისმშობლის წილხვედრი პატარა ქვეყანაც მოიაზრება - თავისი დიდი და სევდიანი ისტორიით, განუმეორებელი კულტურით, წმინდანებითა და ჰედონისტებით, გმირებითა და მოღალატეებით დასახლებული. ბოლო რვა საუკუნეა, იგი უკეთესი მერმისის მოლოდინით ცხოვრობს, არადა, არც მხოლოდ მომავლის იმედად შეიძლება ყოფნა, არც ოდენ წარსული დიდებით, რადგან აწმყოში იჭედება ერისა და ადამიანის ბედი. დასანანია დრო, ერთხელ მოცემული, ჩვენი უმოქმედობით დაუხარჯავად რომ იქცეს წარსულად. ან კიდევ, მეტისმეტი სიჩქარით და მონდომებით მომავლის იმედიც გავინახევროთ. ზურა ჩვენი უბედურების მიზეზს, ძირითადად, ჩვენს ზერელე ღვთისმოსაობაში ან სრულ უღმერთობაში ხედავს. ბევრ რამეში ეთანხმები ავტორს, მაგრამ ხანდახან კამათის სურვილიც გიჩნდება... თუმცა როგორ?.. - "სიკვდილს შეგუებული რაინდი" (პოემის ქვესათაურია) უკვე აღარაა ჩვენს შორის... ეს პოემა აღსარების პოემაა, უპირველესად, აღსარებაში კი, როგორც წმინდა მამები გვასწავლიან, მთავარი მომნანიეს სულიერი მდგომარეობაა და არა ის, რასაც მღვდელი (ან მსმენელი) ეუბნება მას. ავტორის აზრი, ამ შემთხვევაში, გაცილებით საინტერესოა ჩვენსაზე. ასე ფიქრობდა იგი, ასე სტკიოდა, ამ რწმენით იცხოვრა და აღესრულა.
აქვე, ამ წიგნში წარმოდგენილია ზურაბ ნარმანიას თარგმანი. ეს გახლავთ რუსული პოეზიის, ეგრეთ წოდებული, "ვერცხლის საუკუნე" - მისი საუკეთესო წარმომადგენელი მაქსიმილიან ვოლოშინი. "კაენის გზით" - ასე ეწოდება ამ იშვიათ პოემას, რომელშიც "მატერიალური კულტურის" ფონზე დახატულია კაცობრიობის ტრაგედია. უკვე ითქვა, რომ ეს თარგმანი შენაძენია ჩვენი ლიტერატურის. დიდი შრომა გასწია მთარგმნელმა, დიდი მადლობა მას - სამწუხაროდ, ამჯერადაც დაგვიანებით!
პირადად მე ვერც ბოლო გზაზე გავაცილე - თბილისში არ გახლდით. გვიან გავიგე მისი უბედურების ამბავი. ეს სტრიქონებიც ამიტომ დაიწერა, ნაწილობრივ მაინც რომ გამოვისყიდო დანაშაული:
შენივ ნებით, აი ზურა -
შენ კი ციურ ზღვებში ცურავ;
ვინც ამქვეყნად სხვაზე მეტი
ღვინო სვა და ცრემლი წერა,
თავს არ იგრძნობს უსუსურად.
ვინ დაცალა ყველა სურა,
ნახვამდის და "პრივეტ" ზურა!
"დილის გაზეთი", 2001-01-19 - http://www.opentext.org.ge/index.php?m=39&y=2001&art=885
Number of posts : 7134
Registration date : 09.11.08
Subject: Re: ზურაბ ნარმანია    Sun Mar 27, 2011 11:00 pm
წიგნის დასახელება: "მფრინავი ჭიანჭველა, ანუ სიკვდილს შეგუებული რაინდი, არადა, ფრთების გარეშეც ვერ გაფრინდები"
წიგნის ავტორი: ზურაბ ნარმანია
გამომცემელი: ჟურნალ "ცისკრის" რედაქცია
კომპიუტერული დიზაინი: ლუკა გოცირიძე
ანოტაცია: წინამდებარე კრებულში, რომელიც, სამწუხაროდ, პოეტის გარდაცვალების შემდგომ იბეჭდება, გამოქვეყნებულია 1999-2000 წლებში დაწერილი პოემა "მფრინავი ჭიანჭველა" და ოთხმოციან წლებში შექმნილი სამი ლექსი. ბოლო 10-15 წლის განმავლობაში შექმნილი მრავალი ლექსიდან ამ ოთხი, თემატურად გაერთიანებული ლექსის ერთად გამოცემით ავტორს სურდა, მიენიშნებინა - დადგა დრო, ვიზრუნოთ სულიერი კულტურის (მსგავსად მაქსიმილიან ვოლოშინის "კაენის გზით", რომლის ზურაბ ნარმანიასეული თარგმანიც ამავე კრებულშია წარმოდგენილი) აღორძინებისათვის.
Last edited by Admin on Sun Mar 27, 2011 11:23 pm; edited 2 times in total
Number of posts : 7134
Registration date : 09.11.08
Subject: Re: ზურაბ ნარმანია    Sun Mar 27, 2011 11:03 pm
"მფრინავ ჭიანჭველაზე" მუშობდა ზურა. მთვრალი, რაღა თქმა უნდა...
ერთ საღამოსაც გადაიხედა თავისი ფანჯრიდან და ხედავს, მის "ნულ-ცხრას" ვიღაცა ეჩალიჩება – ეტყობა, წაყვანა უნდა.
ფლოსტებითვე ჩაირბინა კორპუსის ოთხი სართული, გამოვარდა სადარბაზოში და თავის მანქანასთან მიირბინა.
ეს მანქანა უნდა წავიყვანოო, - პატიოსნად მიუგო იმან, - პოლიცია მომდევს და ძმაკაციც დამიჭრესო!
სხვა პასუხი გაეცა, ცუდად დაუბოლოვდებოდა ამ მანქანის წაყვანის მცდელობა, მაგრამ...
კარგიო, - ბევრი აღარ უყოყმანია ზურას, - დაჯექი, მე წაგიყვანო.
შენია ეს მანქანაო? – შეყოყმანდა ის.
რაში გაინტერესებს, დაჯექიო რა! – შეუღრინა ზურამ, - და ეგ იარაღი შეინახეო!
საჭეს მიუჯდა ზურა, დაქოქა და წავიდნენ.
ჯერ ის დაჭრილი ეძებეს გზისპირის ნაშალებზე და ვეღარ ნახეს – ეტყობა, პოლიციამ აიყვანა...
მერე ნუცუბიძის პლატოდანაც უხიფათოდ გავიდნენ, ქალაქიდანაც გააღწიეს და შორიახლოს მდებარე ერთ სოფელში, თავის ნაცნობთან შეაფარა ზურამ დევნილი.
უკან რომ ბრუნდებოდა, ფულის შეკვრებით გატენილი ჩანთა გახსნა უცნობმა, რაც ერთი ჩაბღუჯვით ხელში დაეტია, იმდენი ამოიღო და გაუწოდა – ეს ჩემგან გქონდესო! ზურა სწრაფად დაიხარა, მარჯვენა ფეხის კოჭთან მიმაგრებული დანა გააძრო, სულ თან დაჰქონდა, ისევ უმალ გაიმართა, მარცხენა ხელით პიჯაკის შიგნიდან წითელი ჰალსტუხი ამოუშალა უცნობს, კარგად დაქაჩა, ციმციმ შეაჭრა და ჯიბეში ჩაიდო – მაინც არ გიხდებოდა და ეს მექნება სახსოვრადო!
იმას სიცილი აუტყდა – ბანკის გატანისას დამჭირდა, თორემ არც მე მიყვარსო....
დაემშვიდობა ზურა, ჩაჯდა, დაბრუნდა შინ და დააბეზღა, ალბათ, ვიღაცამ – სამი თუ ოთხი თვე აღარ მოუსვენებიათ კანონის დარაჯებს – ვინ იყო, ვინც წაიყვანე; შენი რა იყო, რაღა შენთან მოვიდა, სად ჩაიყვანე და იარაღი თუ ჰქონდაო...
გავლენიანი ნათესავ-ახლობლების შეწუხებაც მოუწია, ძლივს ჩააწყნარა ეს საქმე...
გამოხდა ხანი და, ზურას პანაშვიდზე შეკრებილ ბიჭებს ერთი საეჭვო გარეგნობის კაცი მიუახლოვდა, გაიხმო ერთი მათგანი ცალკე და მოზრდილი პაკეტი გადასცა – ეს გერმანიიდან გამოუგზავნეს ცხონებულსო...
აიტანეს ის პაკეტი დამწუხრებულ ოჯახში, გახსნეს და...
ალბათ, უკვე მიხვდით, შიგ რაც იქნებოდა...
ჰო, ასდოლარიანებიც და, რაც მთავარია, იმ გადაჭრილი ჰალსტუხის მეორე ნახევარი.
ხოლო ის პოემა, სახელად "მფრინავი ჭიანჭველა" ზურამ სიკვდილამდე დაამთავრა, "ცისკარშიც" დაბეჭდა და წიგნადაც გამოსცა, თუმცა...
თუმცა, მეც რეზო ინანიშვილივით უნდა ვიკითხო - რა ვიცი, გიყვართ პოემები?
Last edited by Admin on Mon Apr 11, 2011 1:04 pm; edited 3 times in total
Number of posts : 7134
Registration date : 09.11.08
Subject: Re: ზურაბ ნარმანია    Sun Mar 27, 2011 11:27 pm
მან არ ისურვა, ეცხოვრა... ამ წელს : [მწერალ ზურაბ ნარმანიას გახსენება] / ელზა მეტრეველი // ცისკარი. - , 2000. - N7-8. - გვ.103-106[MFN: 319397]
Person Name: ნარმანია ზურაბ - მწერალი.
Headings of Chronicle: ფილოლოგიური მეცნიერებანი; ლიტერატურათმცოდნეობა; ფოლკლორისტიკა; ქართველი მწერლები XIX-XXI ს.ს..
ყოფიერების ექსისტენციალური ხედვა ზურაბ ნარმანიას პოეზიაში / კონსტანტინე ჩიქობავა // წელიწდეული. ივ. ჯავახიშვილის სახ. თბილისის სახელმწიფო უნივერსიტეტის ზუგდიდის ფილიალი. სამეგრელოს სამხარეო სამეცნიერო ცენტრი. საქართველოს მეცნიერებათა აკადემია. - , 2005. - ტომი I. - გვ.188-191. - რეზ. რუს. ენ.[MFN: 355567]
Person Name: ნარმანია ზურაბ - პოეტი.
Headings of Chronicle: ქართული ლიტერატურის ისტორია და კრიტიკა.
დუმილის წრეში : [პოეტ ზურაბ ნარმანიას გახსენება] / ნონა დავითაია // ხატაური. - , 2002. - N1(5). - გვ.14-16[MFN: 356755]
Person Name: ნარმანია ზურაბ - პოეტი.
Headings of Chronicle: ფილოლოგიური მეცნიერებანი; ლიტერატურათმცოდნეობა; ფოლკლორისტიკა; ქართველი მწერლები XIX-XXI ს.ს..
ზურაბ ნარმანია : [პოეტის დაბადების 50 წლისთავის გამო. გახსენება. ცისკრელები] // ცისკარი. - , 2005. - N1-2. - გვ.97-98[MFN: 356756]
Person Name: ნარმანია ზურაბ - პოეტი.
Headings of Chronicle: ფილოლოგიური მეცნიერებანი; ლიტერატურათმცოდნეობა; ფოლკლორისტიკა; ქართველი მწერლები XIX-XXI ს.ს..
გზა "უსაფეხურო კიბიდან" უსაფეხურო კიბისკენ : [გამოსათხოვარი წერილი მწერალ ზურაბ ნარმანიას გარდაცვალების გამო] / ზაურ კალანდია // ცისკარი. - , 2000. - N6. - გვ.119[MFN: 356758]
Person Name: ნარმანია ზურაბ - მწერალი.
Headings of Chronicle: ფილოლოგიური მეცნიერებანი; ლიტერატურათმცოდნეობა; ფოლკლორისტიკა; ქართველი მწერლები XIX-XXI ს.ს..
სახელი, როგორც ბედისწერა, სიცოცხლე, როგორც ზვარაკი : [გამოსათხოვარი წერილი მწერალ ზურაბ ნარმანიას გარდაცვალების გამო] / თეიმურაზ მეტრეველი // ცისკარი. - , 2000. - N6. - გვ.120[MFN: 356759]
Person Name: ნარმანია ზურაბ - მწერალი.
Headings of Chronicle: ფილოლოგიური მეცნიერებანი; ლიტერატურათმცოდნეობა; ფოლკლორისტიკა; ქართველი მწერლები XIX-XXI ს.ს..
ჩვენ თავზე ზრუნვა გვიშლიდა გვეგრძნო ტკივილი სხვებისა: არარსსაც ჰქონია ბზარები : [გომოსათოვარი წერილი მწერალ ზურაბ ნარმანიას გარდაცვალების გამო] // ცისკარი. - , 2000. - N6. - გვ.118-119[MFN: 356760]
Person Name: ნარმანია ზურაბ - მწერალი.
Headings of Chronicle: ფილოლოგიური მეცნიერებანი; ლიტერატურათმცოდნეობა; ფოლკლორისტიკა; ქართველი მწერლები XIX-XXI ს.ს..
Number of posts : 7134
Registration date : 09.11.08
Subject: Re: ზურაბ ნარმანია    Sun Mar 27, 2011 11:29 pm
მწვერვალები არ ჩამოვლენ, მწვერვალებზე ადიან - ამბობდა პოეტი ზურაბ ნარმანია
მრავალჭირგადატანილი ზუგდიდი იმ დღეს პოეტ ზურაბ ნარმანიას პოეზიის მადლმა გაანათა. წუთისოფლიდან ნაადრევად და მტკივნეულად წასული შემოქმედის მკაფიო და გამორჩეული ხმა ავტორის სიკვდილის შემდეგ უფრო მძაფრად ახმაურდა. ეს ხმა ჩვენი ყოფითი საზრუნავით გაჯერებულ ერთფეროვნებას ახლა უკვე ზეციდან ჩამოსძახის და მიწას მიჯაჭვულთა გამოფხიზლებას ცდილობს.
შეხვედრაზე, რომელიც თბილისის სახელმწიფო უნივერსიტეტის ზუგდიდის ფილიალის, ქალაქ ზუგდიდის ხელისუფლებისა და ინტელიგენციის ინიციატივით გაიმართა, კიდევ ერთხელ გამოიკვეთა სულიერი ერთიანობის აუცილებლობა. ამ დიდ იდეას ემსახურა ზურაბ ნარმანიას ცხოვრება და შემოქმედებაც. ზუგდიდში გამართულ საღამოზე ერთხელ კიდევ გაცხადდა, რომ "სიკვდილი კლავს სიკვდილს".
ქალაქის მერმა ლერი ჭითანავამ დამსწრეებს ამცნო, რომ იმ დღეს ზურაბ ნარმანიას მემორიალური დაფის გახსნის გარდა, მისი სახელის უკვდავსაყოფად ზუგდიდის ერთ-ერთ ქუჩასაც დაერქმევა პოეტის სახელი.
ზურაბ ნარმანიას ხსოვნის საღამოს ესწრებოდნენ სტუმრები დედაქალაქიდან, ჟურნალ "ცისკრის" თანამშრომლები, პოეტის უახლოესი მეგობრები და ახლობლები.
ყველაზე არსებითი, ალბათ, ის არის, რომ ეს არ იყო ვიწრო წრის სალონური შეხვედრა - ყოველი მონაწილის სიტყვაში იდო უდიდესი, ზოგადადამიანური, ზოგადეროვნული და, შეიძლება ითქვას, ზოგადსაკაცობრიო ტკივილიც კი, რადგანაც, ყოველი მოაზროვნე ადამიანი ხედავს დღევანდელი სამყაროს უარყოფითად დამუხტულობას და ეს ზუგდიდურ შეხვედრაზეც ჩანდა. თვითონ ზურაბ ნარმანიას შემოქმედება აძლევდათ მათ ღრმა განსჯის საბაბსა და მიზეზს.
ზურაბის შემოქმედებაზე საფუძვლიანად და მისთვის ჩვეული დამაჯერებლობით ისაუბრა პოეტმა ნონა დავითაიამ. მან აღნიშნა, რომ ზურაბისეული ესთეტიკა, მისი პოეტური ფილოსოფია, ორიგინალური მხატვრული სახეები ზოგადადამიანური და ღვთაებრივი იდეებით არის გაჯერებული, რომ მან საკუთარი ცხოვრებითა და შემოქმედებით სცადა, შეეხსენებინა ჩვენთვის ბიბლიური ჭეშმარიტებები.
ჟურნალ "ცისკრის" რედაქტორმა, მწერალმა ზაურ კალანდიამ თქვა, რომ ზურაბთან მეგობრობა უდიდესი ბედნიერება იყო, აღნიშნა, რომ ის თავმდაბლობითაც გამოირჩეოდა და არასოდეს უცდია ამქვეყნიური პატივის მოპოვება.
თბილისის სახელმწიფო უნივერსიტეტის ზუგდიდის ფილიალის რექტორმა ვახტანგ კვარაცხელიამ ხაზი გაუსვა იმ ოჯახური გარემოს განსაკუთრებულობას, რომელშიც იზრდებოდა ზურაბ ნარმანია. მისი აზრით, მამამისის, ცნობილი იურისტის, ზუგდიდელებისთვის უსაყვარლესი პიროვნების - კოკი ნარმანიას შვილი ვერც იქნებოდა სხვანაირი პიროვნება. ბატონი ვახტანგისავე თქმით, ზურაბი ძალიან ახლოს მივიდა ქრისტიანობის არსთან, მისთვის რწმენა მიზნის მისაღწევი საშუალება კი არ იყო, არამედ მიზანი.
ზურაბ ნარმანიას ბავშვობაზე, პიროვნებაზე ისაუბრა პოეტმა დილარ ივარდავამ. მან გაიხსენა, პატარაობისას რომ გავასეირნებდი, უთვალავი შეკითხვა ებადებოდაო, ხოლო როცა უკვე პოეტური შემოქმედებით წარდგა საზოგადოების წინაშე, უამრავ შეკითხვას თავადვე უპასუხა, ბევრი კი უპასუხოდ დარჩა, რადგან სწორედ მაშინ წავიდა წუთისოფლიდან, როცა მისი ხმა განსაკუთრებულად გამოიკვეთა.
ზურაბ ნარმანიას მეგობარი, მწერალი ვახტანგ ღლონტი კიდევ ერთხელ შეეხმიანა პოეტის სულს და მას სიკვდილის მომთვინიერებელი უწოდა.
მხატვარმა გიორგი წერეთელმა მადლობა გადაუხადა ზუგდიდელებს იმისთვის, რომ ჩვენს გაჭირვებულ დროში მათ პოეტზე, პოეზიაზე ფიქრი შეძლეს და შესანიშნავი საღამო უძღვნეს ზურაბ ნარმანიას ხსოვნას.
ზურაბ ნარმანიას ნიჭითა და რაინდული ბუნებით აღტაცების სიტყვები ისმოდა ზუგდიდელი ინტელიგენტების, ზურაბ ცხონდიას, ტიტე მოსიას, ნუგზარ შეროზიასა და სხვათა გამოსვლებში.
საღამო საინტერესოდ იყო ორგანიზებული მას, დროდადრო, ლირიკული ინტონაციებით ავსებდა ქართული საგალობლების უბადლო მელოდიაც და სტუდენტთა ლიტერატურული სალონის მხატვრული კომპოზიცია.
იყო თვით კოკი ნარმანიას გამოსვლა. ზურაბის გარდაცვალების შემდეგ, მისი "გაუტეხავი მამა" ბევრისთვის იქცა სულიერი სიძლიერის სიმბოლოდ. ბატონ კოკის უდიდესმა პირადმა ტკივილმა ზოგადადამიანური და ზოგადეროვნული სატკვივარი ვერ დაავიწყა და ეს მის სამადლობელ სიტყვაშიც გამოჩნდა. პოლიტიკანთა უბადრუკობის თვალსაჩინო მაგალითად ქცეული ნახანძრალი, დანგრეული ზუგდიდი სტუმრებსაც და მასპინძლებსაც მან სამომავლო ერთიანობისა და აღმავლობის მრავლისმთქმელ გაკვეთილად დაუსახა.
კოკი ნარმანიამ მადლობა გადაიხადა ზურაბის საღამოს გამართვისთვის, თქვა, რომ ზუგდიდში ის არის "შინ, ჭირისუფლებთან" და ეს თანადგომა ამხნევებს მას.
"დილის გაზეთი", 2001-05-23 - http://www.open.ge/index.php?m=39&y=2001&art=4065
Number of posts : 7134
Registration date : 09.11.08
Subject: Re: ზურაბ ნარმანია    Sun Mar 27, 2011 11:51 pm
ზურაბ ნარმანია და ლიკა ქავჟარაძე. კადრი ფილმიდან "სიყვარული, ივერია და...", 1975
"ჩემი სახლია..." "მიიძინებენ ლაჟვარდების ლურჯი ბაღები..." "სივრცის მსუბუქი..." "ღამეს მშიერი მისდევს ავაზა..." "თუმცა არ ვიცი..." : [ლექსები] / ზურაბ ნარმანია // ცისკარი. - , 1977. - N4. - გვ.85-86[MFN: 223743]
Headings of Chronicle: მხატვრული ლიტერატურა; ფოლკლორი; საბჭოთა კავშირის ხალხთა ლიტერატურა და ფოლკლორი; ალმანახები; კრებულები, ანთოლოგიები; ქართული ლიტერატურა; ქართული ფოლკლორი.
"სულის მახვილი" : [ადამიანის მორალურ-ზნეობრივ კრედოზე. ეკლესიის როლზე ადამიანის სულიერ გაჯანსაღებაში. დავით აღმაშენებლის მიერ ამ ბერკეტის გამოყენება ქვეყნის გაძლიერების საქმეში] / ზურაბ ნარმანია // ცისკარი. - , 1989. - N2. - გვ.133-151. - ახლავს რედაქციის წინასიტყვაობა[MFN: 275166]
Headings of Chronicle: ფილოლოგიური მეცნიერებანი; ლიტერატურათმცოდნეობა და კრიტიკა.
სტალინის სიკვდილის საიდუმლო : [ბერიას შეთქმულება. ახლავს წინასიტყვაობა] / აბდურაჰმან ავტორხანოვი ; თარგმანი ზურაბ ნარმანიასი // ცისკარი. - , 1990. - N5. - გვ.153-157. - N6. - გვ.153-160. - N7. - გვ.138-150. - N9. - გვ.143-154. - დასაწყისი N1[MFN: 280936]
• ნარმანია, ზურაბ (მთარგმნ.);
Headings of Chronicle: კომუნისტური და მუშათა პარტიები; საბჭოთა კავშირის კომუნისტური პარტიები; სკკპ ისტორია.
სტალინის სიკვდილის საიდუმლო : [ბერიას შეთქმულება. ახლავს წინასიტყვაობა] / აბდურაჰმან ავტორხანოვი ; თარგმანი ზურაბ ნარმანიასი // ცისკარი. - , 1990. - N1. - გვ.152-160. - N2. - გვ.148-160. - N3. - გვ.150-160. - N4. - გვ.153-158[MFN: 281727]
• ნარმანია, ზურაბ. (მთარგმნ.);
Headings of Chronicle: კომუნისტური და მუშათა პარტიები; სკკპ ისტორია.
"არ შეიძლება ასე ცხოვრება, როგორც ჩვენ ვცხოვრობთ" : [ჯანსუღ ღვინჯილიას წიგნის "სული აღმაშენებელი" - განხილვა] / ზურაბ ნარმანია // ცისკარი. - , 1990. - N1. - გვ.123-132[MFN: 287828]
Headings of Chronicle: ფილოლოგიური მეცნიერებანი; ლიტერატურათმცოდნეობა.
რექვიემი ბავშვებისათვის: ფრაგმენტი : [ლექსი] / ზურაბ ნარმანია // ცისკარი. - , 1987. - N4. - გვ.63-67[MFN: 304347]
Headings of Chronicle: მხატვრული ლიტერატურა; ფოლკლორი.
"გვალვა არ არის მოსავლისთვის ისე საშიში..."; "ტალღებია თუ სიტყვები..." და სხვ. : [ლექსები] / ზურაბ ნარმანია // ცისკარი. - , 1997. - N10. - გვ.47-49. - ახლავს ავტორი ფოტო[MFN: 305093]
Headings of Chronicle: ქართული ლიტერატურა.
"სადა ვართ, მგზავრობა..."; "დედამიწამ მკაცრი ფიცით..."; წინ! წინ!...; "ცოდვათა ციხის მცველია..."; "არასდროს, არსაით, არაფერს..."; "ოდეს მზე ჩადის და მთვარეც არ ჩანს..."; ბულბული; "ისვრის ბილიკებს მზე და ცაში უმისამართოდ..."; "გულში ყმუოდა მგელი, ცას გატეხოდა ტუჩი..."; ჯერ არდამდგარი დღეც ჩავლილია; მწყალობელო; რადგან თავს ზემოთ..."; თაობა; "სივრცის მსუბუქი კაბის ღილი..." : [ლექსები] / ზურაბ ნარმანია // ცისკარი. - , 1998. - N9. - გვ.68-72. - ახლავს ავტორის ფოტო[MFN: 313118]
Headings of Chronicle: ქართული ლიტერატურა.
ფიროსმანს; "შეხსენ ბაღის კაბაზე..."; ტერენტი გრანელს; საიქიოდან; დღე - თეთრი ყანჩა; "ეს დღეც მიწაზე დარჩა..."; პატარებს; თუ არ წამომყვა ცირა; ნამდვილი ერთიც არ ვართ; "მაგრამ მე რა ვქნა..."; დუმილი მოკლედ იტყოდა; "წყალი იყო, მაგრამ ალი..."; მე მჯერა... : [ლექსები] / ზურაბ ნარმანია // ცისკარი. - , 1998. - N7. - გვ.82-84. - ახლავს ავტორის ფოტო[MFN: 313121]
Headings of Chronicle: ქართული ლიტერატურა.
"შემოქმედება ნიშნავს სიკვდილის მოკვლას" : [მწერლისა და მწერლობის დანიშნულების შესახებ] / ზურაბ ნარმანია // ცისკარი. - , 1987. - N9. - გვ.125-130[MFN: 316091]
Headings of Chronicle: ფილოლოგიური მეცნიერებანი; ლიტერატურათმცოდნეობა და კრიტიკა.
ფრაგმენტი ზამთრიდან; "სულ ცოტა, რაღაც ასწლიანი უკვდავებისათვის..."; "არ ვიცი რამხელა- დიდი თუ პატარა..."; "რას, რას დაეძებ მაგ გამძაფრებით..."; "გლეჯს ქარიშხალი, უჩინარი იმდღის აფიშებს..."; დამიგვიანდა; ვაჟა-ფშაველას; "ლექსს და სივრცეებს შევწირე..."; "ჩემი ცრემლებით სველი ეს დღეც მორჩა, წავიდა..."; "გათენდა...": : [ლექსები] / ზურაბ ნარმანია // ცისკარი. - , 2001. - N2. - გვ.118-121. - ახლავს ავტორის ფოტო[MFN: 321087]
Headings of Chronicle: ფილოლოგიური მეცნიერებანი; მხატვრული ლიტერატურა; ქართული ლიტერატურა.
"ჰოი, საოცრებავ..."; პოეტის ვალი; კი განმსჯის მაგრამ...; "იზრდებოდა და ძლიერდებოდა..." : [ლექსები] / ზურაბ ნარმანია // ცისკარი. - , 2002. - N8-9. - გვ.120-124. - ახლავს ავტორის ფოტო[MFN: 325175]
Headings of Chronicle: მხატვრული ლიტერატურა; ლიტერატურათმცოდნეობა; ქართული ლიტერატურა.
(ფრაგმენტი); "მშვიდად ვიყავ"..; "დაეშვა მთებიდან მზე"..; მოხუცს; "ცეცხლის ფარდებში გაწვალებით მოდის საღამო"..; "დრო - ყველა ღმერთზე ამაყი ღმერთი : [ლექსები] / ზურაბ ნარმანია // ცისკარი. - , 2003. - N7-8. - გვ.127-129. - ახლავს ფოტო[MFN: 330418]
Headings of Chronicle: ქართული ლიტერატურა.
"ჩემი სახლია დედამიწა..." : [ლექსი. 1977, N6] / ზურაბ ნარმანია // ცისკარი. - , 1997. - N9. - გვ.95. - ახლავს ავტორის ფოტო[MFN: 355323]
Headings of Chronicle: მხატვრული ლიტერატურა; ქართული ლიტერატურა.
მფრინავი ჭიანჭველა : [ლექსი] / ზურაბ ნარმანია // ცისკარი. - , 1999. - N1. - გვ.68-74. - ახლავს ავტორის ფოტო[MFN: 355610]
Headings of Chronicle: მხატვრული ლიტერატურა; ქართული ლიტერატურა.
"გვალვა არ არის მოსავლისთვის ისე საშიში..." : [ლექსი] / ზურაბ ნარმანია // ცისკარი. - , 2000. - N6. - გვ.3[MFN: 355697]
Headings of Chronicle: მხატვრული ლიტერატურა; ქართული ლიტერატურა.
"რაც არ იყო, რაც არ არის..."; "ღამე შემომიჩნდა ადრიანი..."; "ღამე-ბნელი, დღე-ცისმარა..."; "მე გამომტაცეს უდაბნოეთს..."; "სწორიც იქნება, რომ არავინ არ მომიგონოს..."; "ყველგან იოლად გამიტანა მოწყალე ბედმა..."; "ვიღაცა ჩემს სახელს გაჰყვირის ქალაქში..."; "...აღარც ცისფერი ტატნობი მინდა..."; "იქნება, ფიქრობს აკრძალული სინათლე მისცე..."; "დღე დაიხურა, როგორც კუბო..." : [ლექსები "ცისკრელების" წინასიტყვაობით] / ზურაბ ნარმანია // ცისკარი. - , 2005. - N1-2. - გვ.97-101. - დართული აქვს ავტორის ფოტო[MFN: 356028]
Headings of Chronicle: მხატვრული ლიტერატურა; ქართული ლიტერატურა.
Last edited by Admin on Mon Mar 28, 2011 12:25 pm; edited 1 time in total
Number of posts : 7134
Registration date : 09.11.08
Subject: Re: ზურაბ ნარმანია    Sun Mar 27, 2011 11:55 pm
საქართველოს მწერალთა საერთო-ეროვნული კავშირის თავმჯდომარეს, "ლიტერატურული საქართველოს" მთავარ რედაქტორს ბატონ თამაზ წივწივაძეს
ღრმად პატივცემულო ბატონო თამაზ!
უპირველეს ყოვლისა, ნება მიბოძეთ, ერთხელ კიდევ დაგიდასტუროთ ჩემი დიდი პატივისცემა თქვენდამი და თქვენი შემოქმედებისადმი.
იქნებ უჩვეულოც კი იყოს ეს ბარათი ჩემს მდგომარეობაში მყოფი კაცისაგან. საქმე იმაშია, რომ მას შემდეგ, რაც გარდაიცვალა ჩემი შვილი, პოეტი ზურაბ ნარმანია, ვცდილობ, გაუსაძლისი სიცარიელის რაღაცნაირად შევსებას, შვილის მეგობრებთან და კოლეგებთან უფრო დაახლოებას, ხშირად ყოფნას იქ, სადაც ზურაბი უნდა ყოფილიყო.
ერთი სიტყვით, ლექსი და ლექსის კაცები გახდნენ ჩემი სიცოცხლის მეტად ძვირფასი და აუცილებელი ნაწილები.
ალბათ, ყოველივე ამან განაპირობა ის, რომ გაზეთ "საქართველოს რესპუბლიკის" ფურცლებზე, ამასწინათ გამოქვეყნებულმა სტატიამ "სულის წერილებში გამარჯვებული", საოცრად გამიტაცა, ამაფორიაქა. საქმე ეხება იმას, რომ ქართველი პოეტი და კომპოზიტორი ქალბატონი ლეილა ბერძენიშვილი, თავისი ლექსით "არფა", ამერიკაში ამასწინათ გამართულ კონკურსში, სადაც თვეში 100 ათასამდე პოეტი იკითხება (ე.ი. წლის ბოლომდე მილიონზე მეტი) 50 გამარჯვებულ პოეტთა შორის აღმოჩნდა.
მიმაჩნია, რომ მოხდა ჩვენი საზოგადოებისათვის მნიშვნელოვანი მოვლენა, ქართველმა პოეტმა მანდილოსანმა, რომელმაც თავისი ლექსით "სული სიმღერად ტკივა", უცხოელი მკითხველი განაცვიფრა.
თქვენი გაზეთის მეშვეობით, ქალბატონ ლეილა ბერძენიშვილს მივულოცავ დიდ გამარჯვებას და ვუსურვებ შემოქმედებით წარმატებებს.
წინასწარ მადლობას გიხდით გულისხმიერებისათვის.
Number of posts : 7134
Registration date : 09.11.08
Subject: Re: ზურაბ ნარმანია    Mon Mar 28, 2011 12:51 am
იმედი დიდი ფესვია გულის -
ქალას ხდის ფიქრით ცარგვალს, ლილიანს...
უსასოოდ კი, ჟამთასვლის ურმით,
ჯერ არშემდგარი დღეც ჩავლილია.
ისევ ინთება და ისევ ქრება,
რომ დღეთა კრებამ ღამის იერით
შობის ტკივილებს მოჰგვაროს შვება,
ასე ჩასახლდა სიზმარი ალში,
ქალში სიცოცხლე რომ შეაპარა...
წამია, მაგრამ წამის ამ რკალში
Number of posts : 7134
Registration date : 09.11.08
Subject: Re: ზურაბ ნარმანია    Mon Mar 28, 2011 12:58 am
სივრცის მსუბუქი კაბის ღილი -
შევხსენი ღამეს. თქვეს, გიჟია,
ცა ჩემში ვპოვე სამარადისოდ.
Last edited by Admin on Fri Jan 21, 2022 11:27 am; edited 3 times in total
Number of posts : 7134
Registration date : 09.11.08
Subject: Re: ზურაბ ნარმანია    Mon Mar 28, 2011 2:46 am
...ღამეს მშიერი მისდევს ავაზა,
აქაც თოვლია ჩემი სავალი,
ტყემ შეცდომების გასწორება შემომთავაზა,
გზას დაეძებენ გზები მრავალი...
მეტს იგი სცოდავს, არ შია რომელს,
მოვედი... ეს მზე სულ არ მეცნობა,
მიაცილებენ მნათობები გზაშეშლილ სოფელს
და არ იციან, რაა სწორი, რაა შეცდომა.
...ღამეს მშიერი მისდევს ავაზა,
ბოლო არ უჩანს ქმნილების კვნესას,
მე კი, წუხილშიც ჩემი ლამაზი
Number of posts : 7134
Registration date : 09.11.08
Subject: Re: ზურაბ ნარმანია    Thu Mar 28, 2019 10:10 pm
რა იყავ, მოხველ, დაგიხვდი მთვარე
და ვარსკვლავებით მორთული გველი,
ცის კარუსელი დაგრჩება გარეთ,
რადგან მომავლის სიჩუმე გელის.
-შენ თავისთავად ხარ მოწყალება
და ეჭვობ რამედ ღირდე სრულიად,
არ იყავ, მოხველ და, როგორც წესი,
შენ ხარ ქალაქში დამწყვდეული მთელი ქალაქი
და სულის ახალ ქუჩას დაეძებ,
და წარსულიდან მისთვის მოდიხარ,
რომ აღზევდე და ისევ დაეცე.
და ვარსკვლავებით მორთული გველი,
იმედის მოდელს დავტოვებთ გარეთ,
გვჯერა მომავლის და სიკვდილს ველით.
ხელებს დაგვიწვავს მზის მოაჯირი
და ნუ გავამხელთ გლოვას ნურავინ,
დასასრულს მაინც ვეღარ მოარჩენს
ჩვენი სიმღერა და სამდურავი.
ზურაბ ნარმანია - "რა იყავ, მოხველ" | სხვა პოეზია
Published on Feb 24, 2019
ზურაბ ნარმანია - "რა იყავ, მოხველ"
Number of posts : 7134
Registration date : 09.11.08
Subject: Re: ზურაბ ნარმანია    Thu Mar 28, 2019 10:14 pm
ზურაბ ნარმანია ოთხმოცდაათიანი წლების ბოლოს...
გვალვა არ არის მოსავლისთვის ისე საშიში,
როგორც სულისთვის ცრემლგამშრალი კაცის ჟინია,
საკუთარ თავზე წარმოდგენის ბოლავს ჰაშიში
და მთვრალს მოყვასის შეწუხების არ ეშინია.
არ ეშინია, რომ სინდისის დიდი თვალებით
ზურგს უკან ფიქრის ყველა ჩრდილი დანახულია,
ივსება მისი მახსოვრობა სხვისი ვალებით
და ეკარგება გულს სიკეთის ნიჭი სრულიად.
ჩვენ კი ამ ნიჭში, ვით სარკეში, ციდან გვხედავენ,
ციდან, რომლისაც მხედველობა უჩინარია...
ბავშვებს, უმამოდ დარჩენილებს, გაგვიბედავენ
წაგვართვან შენი შუქის სითბო, მზეო-მარიამ.
წიგნიდან: "მფრინავი ჭიანჭველა", 2001
Number of posts : 7134
Registration date : 09.11.08
Subject: Re: ზურაბ ნარმანია    Tue Mar 24, 2020 12:01 pm
შური იძიოს ღმერთზე - გიჟს თუ მოუვა აზრად,
რადგან სამალავს მისას კარი არა აქვს არსად.
არა გინდოდეს, გარდა ყვავილების და… პურის -
ვეჭვ, არსებობდეს რამე, რომ ღირსი იყოს შურის,
სურვილს არა აქვს ფსკერი და მიზანს, შენდა ბედად,
როცა ეცდები, მისწვდე, შორდები უფრო მეტად.
სადღაც ცაა და სევდა, იქნებ, არც ღირდეს მართლა,
წუთის საქმეა, ჩემო, ჩვენი დღეების დათვლა.
ქოხი აიგე ზღვასთან - ხშირად მზის ჩასვლა ნახო,
მაშინ მიხვდები ქვეყნად, რაა ყველაზე ახლო:
- ბოლოც იქვე აქვს წერტილს, სად გაჩენაა მისი.
მერე ვისია ზეცა? - ვისი და არავისი!...
ზურაბ ნარმანია - ,,ღმერთების საძიებელი კატალოგი" | #AnotherPoetry
ზურაბ ნარმანია - ,,ღმერთების საძიებელი კატალოგი"
Number of posts : 7134
Registration date : 09.11.08
Subject: Re: ზურაბ ნარმანია    Tue Mar 24, 2020 12:08 pm
სულ მალე ღამის ვარსკვლავები გაიღვიძებენ,
მე კი აქამდის ვერ ნათელვყავ, რამ მქმნა, რამ მშობა?
ჩუმად! - მიწაზე იასავით ამოდის ღამე...
ჩუმად! მთვარეში მეორდება ჩემი ბავშვობა...
ახრჩობს შუადღეს თებერვალი თეთრი ხელებით,
მე უკვე მათრობს ცარიელი თოვლის მთქნარება,
დღეებს აბოლებს ჩემი ქოხი ხველებ-ხველებით
და სხეულიდან თვითონ სუნთქვა მიიპარება...
მოდის მევალე, ვისიც მზე და ოცნება მმართებს,
სადღა ვიქნები? - სიჩუმეში, არც შორს, არც ახლო...
მივდივარ, მაგრამ, შვილო, გითმობ თეატრში პარტერს,
რომ ამ ცხოვრების მშვენიერი სპექტაკლი ნახო.
ზურაბ ნარმანია - ,,თაობა" | #AnotherPoetry
Number of posts : 7134
Registration date : 09.11.08
Subject: Re: ზურაბ ნარმანია    Fri Jan 21, 2022 11:27 am
სად ვიმყოფებით, ალუბლებო, სად ვიმყოფებით?
საით მიარწევს ცრემლით სავსე ღრუბლებს ზღვაური?
ვინ სწყვეტს სიმღერას ბაღში ჟამის დანაყოფებით?
სამყაროებში ვინ ატეხა აურზაური?
ფიქრს ვარსკვლავებთან რა უნდოდა ფრთების გარეშე?
ვინ შეაღწია, სიზმრები ვინ გამიფერადა?
რაისთვის გახსნა მზის საფანქრე, ვინც მოთარეშე
ღამეებისთვის მნათობმოყრილ კაბას კერავდა?..
ცნობისწადილზე მოწყალებას რომ არ აპირებ,
არც ღირსვარ, მაგრამ ყვავილების და ბეღურების
უღრან თვალებში იმგვარად გცნობ, ვით მონადირე
ნადირს სცნობს თოვლზე ცარიელი ნაფეხურებით.
Subject: Re: ზურაბ ნარმანია
Page 1 of 1
Permissions in this forum:
You cannot reply to topics in this forum
არმური Armuri :: მთქმელი და გამგონებელი (ავტორები და ტექსტები) :: პოეტების ქვეყანა
არმური Armuri :: მთქმელი და გამგონებელი (ავტორები და ტექსტები) :: პოეტების ქვეყანა
Jump to: Select a forum||--მართალს ვიტყვი, შევიქნები ტყუილისა მოამბე რად? (საცნობარო)|--მთქმელი და გამგონებელი (ავტორები და ტექსტები)|   |--პოეტების ქვეყანა|   |--მთხრობელთა და მოსათხრობთათვის|   |--ესეებისა და კრიტიკოსთათვის|   |--მთარგმანებელთა და თარგმანთათვის|   |--ლიტერატურა უსაზღვრებოდ|   |--ისტორიისათვის|   |--ბალღოო, აეს არი შენ სამშობლო...|   |--"ლიტერატურის თეორია" – სტუმრად რენე უელეკთან და ოსტინ უორენთან|   |--საკამათო|   |--ბობოისკარი|   |--მინიმალისტური პოეზია|   |--სიტყვითდუელები|   |--მწერლები - მწერლებზე|   |--შეუნდოთ ღმერთმა...|   |--ლიტერატურული კონკურსები|   |--აგორა|   |--სტუმრები და მასპინძლები (ერთნიც და მეორენიც ფეისბუკზე დაიკარგნენ)|   |--"ვერცხლის თასადამც მაქცია" - სტუმრად სანათასთან|   |--არაგვიანი – სტუმრად არაგვთან|   |--"ბრანდი-ბრუნდი" - სტუმრად მარიამ წიკლაურთან|   |--ამაოდ არც მთაწმინდაზე უსეირნიათ - სტუმრად გია არგანაშვილთან|   |--სადისკუსიო კლუბი - სტუმრად ნინი მელივასთან|   |--”ვაჟკაცობისას ამბობენ” და "უკვდავებისა წყაროო" - სტუმრად ვაჟიკა კაწალხეველთან|   |--კაცობრიობა დანა-ჩანგლით ითხრის სამარეს! - სტუმრად ვაჟა ხორნაულთან|   |--ნაფეხურები - სტუმრად ნინო დარბაისელთან|   |--”დარდების შემგროვებელთან” - სტუმრად გოდერძი ჩოხელის გამიხარდასთან|   |--საუბრები სიტყვის ხელოვნების შესახებ - სტუმრად ზევსის დაქალთან|   |--"მზე ხატავს სახლის ფერად რიკულებს..." - სტუმრად კესოსთან|   |--”მითოლოგია ჩემი სისუსტეა...” - სტუმრად ნინო ნეკერიშვილთან|   |--"ცისკარი" – სტუმრად ძველ მეგობართან|   |--ქართული ჟარგონის ლექსიკონი - სტუმრად ლევან ბრეგაძესთან|   |--მზერის გადანაცვლება (მხატვრობა, კინო, თეატრი, მუსიკა)|   |--მხატვრობა არმურზე: "ნიკალა და მარგარიტა"|   |--კინო არმურზე: კამერითაც ცხონდების კაცი|   |--თეატრი არმურზე: მელპომენე და თალია|   |--მუსიკა არმურზე: ხმა - სინათლეა...|   |--Georgian Authors in English|--Deutsche Übersetzung Georgischer Literatur
:: I forgot my password
Yesterday at 1:39 pm by Admin
Yesterday at 1:36 pm by Admin
» ქართული ხალხური პოეზია
Sat Sep 24, 2022 1:47 pm by Admin
Fri Sep 23, 2022 8:05 am by Admin
Fri Sep 23, 2022 7:58 am by Admin
Fri Sep 16, 2022 9:00 am by Admin
Sun Sep 11, 2022 11:39 am by Admin
Bookmark and share the address of არმური Armuri on your social bookmarking website
Create a forum on Forumotion | © phpBB | Free forum support | Contact | Report an abuse | Latest discussions